Na podlagi na podlagi Uredbe (EU) 2016/679 Evropskega Parlamenta in Sveta, z dne 27. aprila 2016, o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (v nadaljevanju tudi: Uredba ali uredba GDPR) in Zakona o varstvu osebnih podatkov izdaja Košarkarske zveze Slovenije, Leskoškova cesta 12, 1000 Ljubljana (v nadaljevanju tudi: KZS) naslednji

**PRAVILNIK O VARSTVU OSEBNIH IN ZAUPNIH PODATKOV**

**I.SPLOŠNE DOLOČBE**

**1. člen**

S tem pravilnikom se določajo podatki, katerih upravljavec je Košarkarska zveza Slovenije in ki pomenijo poslovno tajnost (v nadaljevanju: zaupni podatki), stopnje zaupnosti, kriterije za določanje vrste tajnosti in stopnje zaupnosti, pristojnosti za določanje zaupnih podatkov.

S tem pravilnikom se določa tudi način varovanja osebnih in zaupnih podatkov z namenom, da se prepreči slučajno ali namerno nepooblaščeno uničenje podatkov, njihova sprememba ali izguba, kakor tudi nepooblaščen dostop, obdelava, uporaba, odstopanje, prikrivanje ali posredovanje teh podatkov.

KZS se s tem pravilnikom zavezuje, da bo osebne podatke varovala skladno z Uredbo ter drugo zakonodajo na področju varstva osebnih podatkov tako v vlogi upravljavca, kot tudi v vlogi obdelovalca.

V zadevah, ki jih ta pravilnik ne ureja, se neposredno uporabljajo določbe uredbe GDPR in zakonodaje na področju varstva osebnih podatkov.

**2. člen**

V tem pravilniku uporabljeni izrazi imajo naslednji pomen:

Zaupni podatek - je podatek, ki je razglašen za uradno ali poslovno tajnost, ker je tako pomemben, da bi z njegovim razkritjem lahko nastale škodljive posledice za delovanje KZS;

Osebni podatek - pomeni katero koli informacijo v zvezi z določenim ali določljivim posameznikom (v nadaljnjem besedilu: posameznik, na katerega se nanašajo osebni podatki); določljiv posameznik - je tisti, ki ga je mogoče neposredno ali posredno določiti, zlasti z navedbo identifikatorja, kot je ime, identifikacijska številka, podatki o lokaciji, spletni identifikator, ali z navedbo enega ali več dejavnikov, ki so značilni za fizično, fiziološko, genetsko, duševno, gospodarsko, kulturno ali družbeno identiteto tega posameznika;

Občutljivi osebni podatki - so podatki o rasnem, narodnem poreklu, političnem, verskem, filozofskem prepričanju, zdravstvenem stanju, spolnem življenju, vpisu ali izbrisu v ali iz kazenske evidence ali prekrškovne evidence ter biometrične značilnosti (fiziološke in vedenjske značilnosti posameznika, preko katerih je mogoča identifikacija posameznika);

Posameznik - je določena ali določljiva fizična oseba, na katero se nanaša osebni podatek;

Zbirka osebnih podatkov – zbirka, ki vsebuje osebne podatke (evidenca, register, baza podatkov), ki se vodi računalniško ali klasično in je namenjena izvajanju dejavnosti in nalog KZS;

Upravljavec - pomeni fizično ali pravno osebo, javni organ, agencijo ali drugo telo, ki samo ali skupaj z drugimi določa namene in sredstva obdelave; kadar namene in sredstva obdelave določa pravo Unije ali pravo države članice, se lahko upravljavec ali posebna merila za njegovo imenovanje določijo s pravom Unije ali pravom države članice;

Obdelovalec - pomeni fizično ali pravno osebo, javni organ, agencijo ali drugo telo, ki obdeluje osebne podatke v imenu upravljavca;

Obdelava, obravnava osebnih podatkov - vsako dejanje ali niz dejanj, ki se izvaja v zvezi z osebnimi podatki ali nizi osebnih podatkov z avtomatiziranimi sredstvi ali brez njih, kot je zbiranje, beleženje, urejanje, strukturiranje, shranjevanje, prilagajanje ali spreminjanje, priklic, vpogled, uporaba, razkritje s posredovanjem, razširjanje ali drugačno omogočanje dostopa, prilagajanje ali kombiniranje, omejevanje, izbris ali uničenje

Nosilec podatkov - so vse vrste sredstev, na katerih so zapisani ali posneti podatki (listine, akti, gradiva, spisi, računalniška oprema vključno z magnetnimi, optičnimi ali drugimi računalniškimi mediji, fotokopije, zvočno in slikovno gradivo, mikrofilmi, naprave za prenos podatkov, ipd.);

Upravljavec osebnih podatkov - je KZS, ki ima pravico in dolžnost vzpostaviti zbirke osebnih podatkov za izvajanje nalog iz svoje pristojnost, ter določiti njihovo obravnavo, hrambo in način posredovanja in

Uporabnik osebnih podatkov - je fizična ali pravna oseba ali druga oseba javnega ali zasebnega prava, ki se ji posredujejo ali razkrijejo osebni podatki.

**II.VRSTE TAJNOSTI IN STOPNJE ZAUPNOSTI PODATKOV**

**3. člen**

Poslovna tajnost so listine in podatki poslovne oziroma civilne narave, ki so z zakonom, drugim splošnim aktom, statutom KZS, pravilnikom KZS ali sklepom predsednika ali generalnega sekretarja KZS razglašeni za poslovno tajnost in so tako pomembni, da bi z njihovo izdajo očitno nastale ali bi lahko nastale hujše škodljive posledice za KZS.

Podatkom, ki so določeni za poslovno tajnost, se glede na njihov pomen določi stopnja zaupnosti: zaupno. Stopnjo zaupnosti določi predsednik KZS.

Kot poslovna tajnost se lahko pod pogoji, navedenimi v prvem odstavku tega člena določijo predvsem:

- strokovna navodila za opravljanje delovnih nalog;

- delovni materiali KZS;

- delovna gradiva za IO KZS, komisij KZS, nadzorni odbor KZS.

**III.ZBIRKE OSEBNIH PODATKOV**

**4. člen**

KZS vzpostavi in vodi zbirke osebnih podatkov zlasti na naslednjih področjih:

1. Na področju članstva v KZS:

- pri postopku včlanitve prosilca v KZS,

- pri sklicevanju in izvedbi Skupščine KZS;

2. Na področju članstva v organih in komisijah KZS:

- pri oblikovanju in potrditvi sestave organov in komisij KZS,

- pri postopkih obveščanja članov organov in komisij KZS;

3. Na področju registracije in statusa igralcev:

- pri postopku registracije igralcev,

- pri postopkih v zvezi s prestopi igralcev,

- pri postopkih v zvezi s statusom igralcev;

4. Na področju disciplinskih odgovornosti:

- pri disciplinskih postopkih;

5. Na področju košarkarskih reprezentanc:

- pri postopkih sklica reprezentantov, v času reprezentančnega zbora,

- pri postopkih urejanja potovalnih, carinskih in drugih zadev v zvezi s košarkarsko reprezentanco;

6. Na področju licenciranja košarkarskih klubov:

- pri postopkih podeljevanja licence,

- pri postopkih odvzema licence;

7. Na področju organizacije košarkarskih tekem:

- pri postopkih identifikacije gledalcev, uradnih oseb v KZS, pogodbenih sodelavcev KZS in drugih na košarkarski tekmi.

**5. člen**

KZS lahko vzpostavi in vodi zbirke osebnih podatkov tudi na drugih področjih, če tako določa Uredba, zakon ali je to potrebno za opravljanje dejavnosti in nalog v okviru poslovanja KZS.

**6. člen**

Osebni podatki se lahko zbirajo in obdelujejo le za določene in zakonite namene, ter se ne smejo nadalje obdelovati tako, da bi bila njihova obdelava v neskladju s temi nameni, če Uredba ali zakon ne določa drugače.

Obdelujejo se lahko le tisti osebni podatki:

* v obdelavo katerih je posameznik privolil ali
* je njihova obdelava potrebna za izvajanje pogodbe oziroma za izvajanje ukrepov na zahtevo posameznika pred sklenitvijo pogodbe ali
* kadar je obdelava potrebna za izpolnitev zakonske obveznosti, zaradi zakonitih interesov, za opravljanje naloge v javnem interesu ali za zaščito življenjskih interesov posameznika.

Osebni podatki, ki se obdelujejo, morajo biti ustrezni in po obsegu primerni glede na namen, za katerega se zbirajo in nadalje obdelujejo.

**7. člen**

KZS za vsako zbirko osebnih podatkov vzpostavi katalog zbirke osebnih podatkov, z vsebino, ki jo določa zakon. Katalog zbirke osebnih podatkov se dopolnjuje ob vsaki spremembi oziroma dopolnitvi vrste ali kvalitete osebnih podatkov v posamezni zbirki.

O vzpostavitvi zbirk osebnih podatkov in dopolnitvi zbirk osebnih podatkov, ter njeni ukinitvi KZS v ustrezni obliki obvešča pristojne državne organe. Za predpisano obveščanje je zadolžena strokovna služba KZS.

**8. člen**

KZS vodi ažuren seznam, iz katerega je za vsako zbirko osebnih podatkov jasno razvidno, katera oseba je odgovorna za posamezno zbirko osebnih podatkov, ter katere osebe lahko zaradi narave svojega dela obdelujejo osebne podatke, ki se nanašajo na posamezno zbirko osebnih podatkov.

V seznam se vpisujejo sledeči podatki: naziv zbirke osebnih podatkov, osebno ime in delovno mesto osebe, ki je odgovorna za zbirko osebnih podatkov ter osebno ime in delovno mesto oseb, ki lahko zaradi narave njihovega dela obdelujejo osebne podatke, ki se nanašajo na zbirko osebnih podatkov.

Kadar KZS deluje kot upravljavec, vodi evidenco dejavnosti obdelave osebnih podatkov, ki vsebuje informacije v skladu s 30. členom Uredbe.

**IV.UKREPI ZA VAROVANJE OSEBNIH IN ZAUPNIH PODATKOV**

**9. člen**

Prostori, v katerih se nahajajo nosilci osebnih podatkov, strojna in programska oprema (varovani prostori), morajo biti varovani z organizacijskimi ter fizičnimi in/ali tehničnimi ukrepi, ki onemogočajo nepooblaščenim osebam dostop do osebnih podatkov.

Zaradi varovanja zaupnih in osebnih podatkov so zaposleni na KZS in pogodbeni sodelavci KZS dolžni izvajati splošne varnostne ukrepe s tem, da:

- zaklepajo pisalne mize, omare, blagajne in pisarne, kadar zapuščajo svoje delovne prostore;

- dokumentov in žigov ne puščajo nenadzorovanih na mizah;

- ravnajo po drugih predpisih, ki jih zavezujejo, kako naj ravnajo z dokumentarnim gradivom, ter osebnimi in zaupnimi podatki.

Dostop v pisarne je delavcem KZS dovoljen v rednem delovnem času, izven tega časa pa samo na podlagi predhodnega dovoljenja generalnega sekretarja KZS. Ob dostopu v pisarne izven delovnega časa so delavci dolžni evidentirati svojo prisotnost v skladu s sklepom generalnega sekretarja KZS.

**10. člen**

Zaupni ali osebni podatki, ki se nahajajo izven zavarovanih prostorov (hodniki, skupni prostori) morajo biti stalno zaklenjeni.

V prostorih, ki so namenjeni poslovanju s strankami, morajo biti zaupni ali osebni podatki in računalniški prikazovalniki nameščeni tako, da tretje osebe nimajo vpogleda vanje.

**11. člen**

Vzdrževanje in popravila strojne računalniške in druge opreme je dovoljeno samo z vednostjo pooblaščene osebe, ki je storitev naročila, izvajajo pa ga lahko samo pooblaščeni servisi in vzdrževalci, ki imajo z KZS sklenjeno ustrezno pogodbo.

**V. VAROVANJE SISTEMSKE IN APLIKATIVNO PROGRAMSKE RAČUNALNIŠKE OPREME TER PODATKOV, KI SE OBDELUJEJO Z RAČUNALNIŠKO OPREMO**

**12. člen**

Dostop do aplikativne in programske opreme mora biti varovan tako, da dovoljuje dostop samo za to v naprej določenim pooblaščenim osebam, ki jih pooblasti generalni sekretar KZS (v nadaljevanju: skrbnik sistema) ali pravnim oziroma fizičnim osebam, ki v skladu s pogodbo opravljajo dogovorjene storitve.

**13. člen**

Popravljanje, spreminjanje in dopolnjevanje sistemske in aplikativne programske opreme je dovoljeno samo na podlagi odobritve skrbnika sistema, izvajajo pa ga lahko samo pooblaščeni servisi in organizacije in posamezniki, v okviru ustreznih delovnih nalogov.

**14. člen**

Zaposlenim ni dovoljeno instalirati aplikativne programske opreme brez vednosti skrbnika sistema. Prav tako zaposleni ne smejo odnašati aplikativne programske opreme iz stavbe KZS ali prostorov, kjer je KZS najemnik.

**15. člen**

Vsebino diskov mrežnega strežnika in lokalnih delovnih postaj preverja skrbnik sistema, ki skrbi tudi za delovanje računalniškega sistema in protivirusne zaščite z ustreznimi programi.

Vsi podatki in programska oprema, ki so namenjeni uporabi v računalniškem informacijskem sistemu in prispejo na KZS na medijih za prenos računalniških podatkov ali preko telekomunikacijskih kanalov, morajo biti pred uporabo preverjeni glede prisotnosti računalniških virusov.

**16. člen**

Pristop do podatkov preko aplikativne programske opreme se varuje s sistemom gesel za avtorizacijo in identifikacijo uporabnikov programov in podatkov, sistem gesel pa mora omogočati tudi možnost naknadnega ugotavljanja, kdaj so bili posamezni zaupni in osebni podatki vnešeni v zbirko podatkov, uporabljeni ali drugače obdelovani ter kdo je to storil.

Skrbnik sistema določi režim dodeljevanja in spreminjanja gesel. Vsa gesla in postopki, ki se uporabljajo za vstop do aplikativne programske opreme se varujejo pred dostopom nepooblaščenih oseb. Dostop do gesel imata skrbnik sistema in generalni sekretar KZS.

**17. člen**

Za potrebe restavriranja računalniškega sistema ob okvarah in ob drugih izjemnih situacijah se zagotavlja redna izdelava kopij vsebine mrežnega strežnika in lokalnih postaj, če se podatki tam nahajajo.

**VI. STORITVE, KI JIH OPRAVLJAJO ZUNANJE PRAVNE ALI FIZIČNE OSEBE**

**18. člen**

Z vsako zunanjo pravno ali fizično osebo, ki opravlja posamezna opravila v zvezi z zbiranjem, obdelovanjem, shranjevanjem ali posredovanjem zaupnih in osebnih podatkov in je registrirana za opravljanje takšne dejavnosti (pogodbeni obdelovalec), mora biti predhodno sklenjena pisna pogodba o opravljanju storitev.

V pogodbi morajo biti obvezno predpisani pogoji in ukrepi za zagotovitev varstva osebnih podatkov in njihovega zavarovanja. Pooblaščene osebe smejo opravljati storitve obdelave zaupnih in osebnih podatkov samo v okviru naročnikovih pooblastil in podatkov ne smejo obdelovati ali drugače uporabljati za noben drug namen.

Obdelovalec brez predhodnega posebnega ali splošnega pisnega dovoljenja KZS v obdelavo ne sme vključiti drugih obdelovalcev, pri čemer mora KZS posebej presoditi ali vključitev dodatnega obdelovalca lahko vpliva na tveganost obdelave osebnih podatkov.

**19. člen**

Pooblaščena pravna ali fizična oseba, ki za KZS opravlja dogovorjene storitve izven prostorov upravljavca, mora imeti vsaj enako strog način varovanja osebnih podatkov, kakor ga predvideva ta pravilnik.

**VII. PRAVICE POSAMEZNIKA, NA KATEREGA SE NANAŠAJO OSEBNI PODATKI**

**20. člen**

Posameznik ima skladno z uredbo GDPR pravico doseči, da upravljavec brez nepotrebnega odlašanja popravi netočne osebne podatke v zvezi z njim (pravica do popravka), da upravljavec brez nepotrebnega odlašanja izbriše osebne podatke v zvezi z njim (pravica do pozabe), da upravljavec omeji obdelavo (pravica do omejitve obdelave) ter da prejme osebne podatke v strukturirani, splošno uporabljani in strojno berljivi obliki, in pravico, da te podatke posreduje drugemu upravljavcu, ne da bi ga upravljavec, ki so mu bili osebni podatki zagotovljeni, pri tem oviral (pravica do prenosljivosti).

Prav tako ima posameznik, na katerega se nanašajo osebni podatki pravico, da obdelavi ugovarja (pravica do ugovora) ter da zanj ne velja odločitev, ki temelji zgolj na avtomatizirani obdelavi.

**VIII. POSREDOVANJE ZAUPNIH IN OSEBNIH PODATKOV**

**21. člen**

Zaupne in osebne podatke je dovoljeno prenašati z informacijskimi, telekomunikacijskimi in drugimi sredstvi le ob izvajanju postopkov in ukrepov, ki nepooblaščenim preprečujejo prilaščanje ali uničenje podatkov ter neupravičeno seznanjanje z njihovo vsebino.

Dokumenti z oznako ZAUPNO se pošiljajo naslovniku kot priporočene pošiljke. Priporočeno se pošiljajo tudi dokumenti, ki vsebujejo osebne podatke.

**22. člen**

Ovojnica, v kateri se posredujejo zaupni ali osebni podatki mora biti izdelana na takšen način, da ovojnica ne omogoča, da bi bila ob normalni svetlobi ali pri osvetlitvi ovojnic z običajno lučjo vidna vsebina ovojnice.

Prav tako mora ovojnica zagotoviti, da odprtja ovojnice in seznanitve z njeno vsebino ni mogoče opraviti brez vidne sledi odpiranja ovojnice.

**23. člen**

Osebni podatki se posredujejo samo tistim uporabnikom, ki se izkažejo z ustrezno zakonsko podlago ali s pisno privolitvijo posameznika, na katerega se podatki nanašajo.

Za vsako posredovanje osebnih podatkov mora upravičenec vložiti pisno vlogo, v kateri mora biti jasno navedena določba zakona, ki uporabnika pooblašča za pridobitev osebnih podatkov, ali pa mora biti k vlogi priložena pisna privolitev posameznika, na katerega se podatki nanašajo.

Vsako posredovanje osebnih podatkov se beleži v evidenco posredovanj, iz katere mora biti razvidno, kateri osebni podatki so bili posredovani, komu, kdaj in na kakšni podlagi. Evidenco posredovanj za posamezno zbirko osebnih podatkov vodi pooblaščena oseba, ki jo pooblasti generalni sekretar KZS in je zadolžena za vodenje in obdelovanje te zbirke.

**24. člen**

Pooblaščena oseba, ki vodi in upravlja z zbirko osebnih podatkov, drugemu uporabniku nikoli ne posreduje originalnih dokumentov, razen v primeru pisne odredbe sodišča. V tem primeru mora biti originalni dokument nadomeščen s kopijo.

**25. člen**

Prenos osebnih podatkov v tretje države ali mednarodne organizacije je dovoljen, če je v skladu z uredbo GDPR oziroma relevantno zakonodajo.

**IX. BRISANJE, UNIČENJE OSEBNIH IN ZAUPNIH PODATKOV**

**26. člen**

Po preteku roka hranjenja, ki ga določajo zakon oziroma ustrezni podzakonski predpisi, se zaupni in osebni podatki zbrišejo, uničijo, blokirajo ali anonimizirajo, razen če zakon določa drugače.

Podatke briše, uniči ali blokira oziroma anonimizira pooblaščena oseba, ki jo pooblasti generalni sekretar KZS.

Pooblaščena oseba za uničenje osebnih oz. zaupnih podatkov v računalniških bazah je skrbnik računalniškega sistema.

Pooblaščena oseba za uničenje osebnih oz. zaupnih podatkov na klasičnih nosilcih podatkov je pooblaščena oseba, ki jo pooblasti generalni sekretar KZS in ki vodi posamezno zbirko osebnih podatkov, oziroma kateri je dodeljena dokumentacija v katerih se nahajajo zaupni podatki.

**27. člen**

Za brisanje podatkov iz računalniških medijev se uporabi takšna metoda brisanja, da je nemogoča restavracija brisanih podatkov. Podatki na klasičnih medijih (listine, kartoteke, register, seznam, ipd.) se uničijo na način, ki onemogoča branje oz. razpoznavo uničenih podatkov.

Na enak način se uničuje pomožno gradivo (npr. matrice, izračune in grafikone, skice, poskusne oziroma neuspešne izpise ipd.).

Ni dovoljeno odmetavati odpadne nosilce podatkov z oznako zaupno ali z vsebino, ki vključuje osebne podatke v koše za smeti. Odpadni nosilci podatkov se uničijo z rezalnikom papirja, ki je nameščen v prostorih KZS.

**X. UKREPANJE OB SUMU NEPOOBLAŠČENEGA DOSTOPA**

**28. člen**

Zaposleni so dolžni o aktivnostih, ki so povezane z odkrivanjem ali nepooblaščenim uničenjem zaupnih podatkov, zlonamerni ali nepooblaščeni uporabi, prilaščanju, spreminjanju ali poškodovanju, takoj obvestiti generalnega sekretarja KZS, sami pa poskušajo takšno aktivnost preprečiti.

KZS v skladu s 33. členom uredbe GDPR brez nepotrebnega odlašanja obvesti Informacijskega pooblaščenca o vsaki kršitvi varstva osebnih podatkov, ki jo zazna, če je verjetno, da bo povzročila tveganje za posege v človekove pravice in temeljne svoboščine posameznikov.

Kadar je verjetno, da kršitev varstva osebnih podatkov povzroči veliko tveganje za pravice in svoboščine posameznikov, ravna KZS v skladu s 34. členom uredbe GDPR.

**XI. ODGOVORNOST ZA IZVAJANJE VARNOSTNIH UKREPOV IN POSTOPKOV**

**29. člen**

Vsaka oseba, ki obdeluje zaupne ali osebne podatke, je dolžna izvajati predpisane postopke in ukrepe za zavarovanje podatkov in varovati podatke, za katere je izvedela oziroma bila z njimi seznanjena pri opravljanju svojega dela.

**30. člen**

Za izvajanje postopkov in ukrepov za zavarovanje zaupnih in osebnih podatkov je odgovorna oseba, ki jo pooblasti generalni sekretar KZS.

Nadzor nad izvajanjem postopkov in ukrepov, določenih s tem pravilnikom, opravlja generalni sekretar KZS.

**XII. KONČNE DOLOČBE**

**31. člen**

Ta Pravilnik je bil sprejet na seji Izvršnega odbora KZS dne 14. 11. 2018 in stopi v veljavo z dnem sprejetja.

Predsednik

Košarkarske zveze Slovenije

ERJAVEC Matej l.r.